Aarnio-vyyhdin tutkinnanjohtajana toiminut syyttäjä on itse joutunut rikostutkinnan kohteeksi.

Aarnio-tutkinnanjohtajanakin toimineen syyttäjä Krista Soukolan oma toiminta on nyt rikostutkinnan kohteena. MATTI MATIKAINEN

Virkamieheen kohdistuneen rikostutkinnan vanhentuminen on johtanut Itä-Uudenmaan kihlakunnansyyttäjä Krista Soukolasta käynnistettyyn rikostutkintaan. Valtakunnansyyttäjänvirasto (VKSV) antoi asiassa syyttäjänmääräyksen 7. tammikuuta, ja tutkintavastuu on määrätty Helsingin poliisille.

– Siitä on kirjattu rikosilmoitus ja esitutkinta on käynnissä. Kyseessä on epäily virkavelvollisuuden rikkomisesta, vahvistaa tutkinnanjohtajaksi määrätty rikoskomisario Hannu Männikkö.

Laitonta kuuntelua

Rikostutkinnan lisäksi Oikeuskanslerinvirasto on pyytänyt asiasta selvityksen ja lausunnon, joka VKSV:n on annettava 5. helmikuuta mennessä.

Nyt tutkitaan, syyllistyikö Soukola itse virkarikokseen jättäessään vanhenemaan Tullin tutkinnanjohtajaan kohdistuneet virkarikosepäilyt. Iltalehden tietojen mukaan Soukola ei määrännyt yhtäkään kuulustelua, eikä asiassa koskaan tehty mitään muuta kuin pyydettiin Tullilta telepakkokeinoasiakirjat.

Epäillyt rikokset ajoittuvat elokuun 2009 ja maaliskuun 2010 väliseen aikaan. Tulli oli itse syyskuussa 2013 tehnyt asiasta tutkintapyynnön epäiltynä virkavelvollisuuden rikkomisena. Tullin havaintojen mukaan sen oma tutkinnanjohtaja oli hoitanut täysin leväperäisesti puhelinkuuntelut johtamissaan rikostutkinnoissa.

Pelkästään yhdestä tutkinnasta löytyi yli 7 000 kuuntelua, joita ei olisi saanut missään tapauksessa tehdä. Peräti 129 noista puheluista oli epäillyn keskusteluja oikeusavustajansa kanssa.

”Vie uskottavuuden”

Virkarikostutkinta lojui kihlakunnansyyttäjä Krista Soukolan pöydällä viime vuoden toukokuun 20. päivään asti, jolloin hän päätti esitutkinnan lopettamisesta rikosten vanhentumisen vuoksi. Tosin Soukola myönsi, että kyseistä tutkinnanjohtajaa olisi ollut syytä epäillä virkavelvollisuuden rikkomisesta, mikä rikoksena on huomattavasti vakavampi kuin minkä perusteella Tulli oli ilmoituksensa tehnyt.

Soukola selitteli jutun vanhenemista muun muassa sillä, että hänen aikansa oli sidottu Aarnio-vyyhdin tutkintaan.

Rikosoikeuden professori Matti Tolvanen arvosteli voimakkaasti Soukolan toimintaa Iltalehdessä 3. joulukuuta.

– Tällainen vie esitutkinnalta kaiken uskottavuuden, Tolvanen totesi.

Kyseinen tutkinnanjohtaja siirtyi keväällä 2010 Tullista Poliisihallitukseen ylikomisarion vakanssille.

Kihlakunnansyyttäjä Krista Soukola ei vastannut hänelle perjantaina jätettyyn soittopyyntöön.